***2019. február 11-én az Erkel Színházban az Emberi Erőforrások Minisztériumának Kultúráért Felelős Államtitkára “Nemzeti Komolyzenei Stratégia előkészítése” címmel a magyar komolyzenei élet legfontosabb szereplőinek workshopot tartott, melynek keretében arra hívta fel a résztvevőket, hogy gondolataikat, tapasztalataikat osszák meg az Államtitkársággal, és minél rövidebben, minél áttekinthetőbb megfogalmazásban küldjék meg azt egy-egy szöveges dokumentumban 2019. február 25-ig az erre a célra létrehozott e-mail címre annak érdekében, hogy az anyagokat felhasználva az Államtitkárság elkészíthesse Magyarország Komolyzenei Stratégiáját.***

**A felhívásra érkezett javaslatok tartalmi összefoglalása**

Az Államtitkárság felkérésére 32 szervezet, ill. személy küldte el javaslatát, közülük 17 előadó-művészeti szervezetektől (zenekaroktól, illetve egy kórustól)\*, 7 koncertszervezőktől\*\*, 8 szakmai szervezetektől (köztük egy a területen működő szakszervezettől)\*\*\* és 3 zeneszerzőktől, ill. előadóktól\*\*\*\* érkezett.

A javaslattevők egyike sem vitatta, túlnyomó részük kifejezetten üdvözölte, hogy a magyar komolyzenei élet jövőjéről a kormányzat szakmai konzultáció során megalapozott, hosszútávú stratégiát alkosson és a közpénzeket e koncepció jegyében rendelje a terület szereplőihez. A komolyzene terén működők köréhez a beérkezett javaslatok alapján a következők tartoznak:

* komolyzenei előadók, előadó együttesek és szerzők
* koncertszervezők
* a zeneoktatás valamennyi szintjének közreműködői
* a zenei közművelődés terén tevékenykedők
* a zenei örökség feldolgozásában és kezelésében tevékenykedők.

A visszajelzések egy része a workshop során ismertetett előzetes koncepcióhoz kapcsolódva saját tevékenységét mutatta be, illetve vállalásokat tett a megfogalmazott közfeladatok ellátására. Egyes javaslattevők a vállalt tevékenységekhez számukra szükséges közpénz-támogatás mértékét is megnevezték.

Néhány előadó-művészeti szervezet saját működése elemeinek fontosságát emeli ki, de alapvetően az ellátandó közfeladatok piramissal szemléltetett komplexitásában egyetértés mutatkozik. A koncertszervezőktől érkezett javaslatok is kiterjednek a közfeladatok teljes skálájára.

Visszatérő gondolat a zeneművészet értékeit megjelenítő programok és a zenei tömegszórakoztatást célzó műsorok eltérő megítélése: a közpénzből származó támogatás a magas művészi értékű előadásoknak a szórakoztatózenei programokhoz képest kétségtelen versenyhátrányát hivatott kompenzálni.

Mivel az állami támogatásoknak a stratégia jegyében történő emelése összefügg a társasági és osztalék adóból megcímezhető támogatások lehetőségének megszűnésével, **a terület azon szereplői, melyeknek gazdálkodásában az utóbbi évek során ez a forrás meghatározóvá vált, annak szükségességét hangsúlyozták, hogy működésük fenntartásának érdekében a beszedett adóból az állam forráshiányukat pótolja.** **Ezzel egyidejűleg az előadó-művészeti szervezetek többségének véleménye az, hogy a TAO-támogatási rendszer éppen nem a szóban forgó közfeladatokat ellátókat juttatta forrásokhoz, hanem a jelentős** – sokszor a szórakoztatóipar körébe sorolandó produkciókkal szerzett – **kereskedelmi haszonra rakódott rá, ezért a stratégiai céloknak megfelelően nem indokolt e bevételek kiesésének rendszerszerű kompenzációja.**

A javaslatok túlnyomó többsége hangsúlyozta, hogy **a komolyzenei stratégia kulcskérdése az oktatás, az ifjúság igényes zenefogyasztásra nevelése.** Hosszútávú koncepciót kell alkotni, megvalósításához forrásokat kell rendelni a közoktatás minden szintjén, a zeneoktatásban, a pedagógusképzésben és a művészképzés terén, a tanárok továbbképzésében. A pedagógusképzés és a művészképzés hangsúlyos részévé kell válnia a hallgatók korszerű zeneközvetítésre való felkészítésének. Meg kell valósítani a kitűzött kormányzati célt, hogy az általános iskolai tanulmányok idején minden gyermek legalább kétszer részesüljön élő koncert élményéből.

Hasonlóképpen törődni kell a kulturális szempontból ellátatlan településen élőkkel, a hátrányos helyzetű társadalmi csoportokkal. A felzárkóztatás fontos eszköze lehet a zenei élmény, eljuttatásához koncepció és források szükségesek.

**A komolyzenei előadások legmagasabb szintje erre a célra épített hangversenytermekben tud csak kompromisszumok nélkül megvalósulni.** **Az országban – főleg vidéken, de a fővárosban is – hiányoznak a megfelelő létesítmények, tehát beruházásokra van szükség.**

A koncerttermi előadásokon túl minden lehetséges formában közel kell vinni az emberekhez a zenét: az előadó-művészeti szervezetek és a legnagyobb koncertszervező az ifjúsági koncerteken túl ezen a téren is kifejezte együttműködési készségét. Templomokban, egyéb közösségi célú létesítményekben és köztereken is létrehozandók igényes zenei előadások, a kisebb településekre is – az adottságoknak megfelelő módon – el kell vinni elő koncerteket. Másrészt szorgalmazni kell, hogy a hátrányos települések lakói az utazás megkönnyítésével jussanak el a hangversenyek helyszínére.

**A határainkon kívüli magyar közösségekhez a nemzeti kultúra hangsúlyos részeként el kell juttatni a magyar zeneművészet értékeit, a költségek fedezéséhez elengedhetetlen az állami szerepvállalás.**

A nemzeti kultúra fontos kincsei a magyar zeneművek; előadásukat a stratégia részeként ösztönözni, anyagilag támogatni kell. Hasonlóan fontos a zenei alkotóművészet ösztönzése a létrejövő kompozíciók előadásának, rögzítésének, közzétételének támogatásával.

**A zenei élményteremtés érdekében a terület szereplői szerint hasznosnak mutatkozik a társművészetekkel való összefogás.** A tánc, színház, irodalom, képzőművészet, film stb. alkalmas arra, hogy olyanok érdeklődését is felkeltse, akik önmagukban zenei produkciók hallgatását nem választanák. Az ifjúság körében hatékonnyá válhat a látványosabb, mozgalmasabb, a megértést és a befogadást több oldalról támogató program. A művészeti ágak történetileg kialakult együttműködése például a zenés színház, melyben szerepet kap a zenén kívül az irodalom, a tánc, a vizuális alkotóművészet. Törekedni kell a zenés színház igényes műfajainak megszerettetésére, operaprodukciók létrehozására és eljuttatására a kisebb településekre is.

Nemzeti érdek, a komolyzenei stratégiában fontos tényező a magyar zene értékeinek rangos külföldi megismertetése. **A valóban igényes és nem kereskedelmi alapon létrejövő külföldi előadásokat közpénzből támogatni kell.**

**A zenei értékek közvetítésében fontos a média szerepe.** A közcsatornák fontos missziójának erősítésén túl ennek érdekében szükséges a kereskedelmi csatornák érdekeltségének megteremtése.

A komolyzenei stratégia részeként foglalkozni kell a zenetudomány szerepével, ugyanis a szakmai képzésen túl fontos funkciót tölt be a zenei ismeretterjesztésben. Ezen a területen aktív tevékenységet folytatnak egyes könyvtárak és múzeumok is.

**A zeneművészek utánpótlásának kérdésében fontos a pálya vonzásának megteremtése. Jelenleg a magyarországi zeneművészek jövedelme jelentősen elmarad az azonos diplomával dolgozó tanárokétól, a felsőfokú végzettségűek jövedelmének átlagától, de még általában a magyar munkavállalók átlagkeresetétől is.** A cél az, hogy minél több tehetséges fiatal válassza a zenei pályát, ezen belül az előadó-művészi tevékenységet, mégpedig Magyarországon. Ehhez **hosszabb távon a pedagógusokéhoz hasonló életpálya-modell kidolgozása, azonnali hatállyal pedig a zenei előadó-művészeti szervezetek költségvetési helyzetének javítása szükséges.**

2019. március 31-én

\*Magyar Nemzeti Filharmonikus Zenekar, Énekkar és Kottatár, Győri Filharmonikus Zenekar, Miskolci Szimfonikus Zenekar, Pannon Filharmonikusok Pécs, Savaria Szimfonikus Zenekar, Szegedi Szimfonikus Zenekar, Budafoki Dohnányi Zenekar, Duna Szimfonikus Zenekar, MÁV Szimfonikus Zenekar, Óbudai Danubia Szimfonikus Zenekar, Szolnoki Szimfonikus Zenekar, Zuglói Filharmónia, Budapesti Fesztiválzenekar, Budapesti Filharmóniai Társaság, Dunakeszi Szimfonikus Zenekar, Gödöllői Szimfonikus Zenekar, Talamba Ütőegyüttes (Művészetek Háza Gödöllő), Honvéd Férfikar

\*\*Filharmónia Magyarország Nonprofit Kft., Zeneakadémia Koncertközpont, Óbudai Társaskör, Egy Hangversenyteremért Alapítvány (Nádor Terem), Pentaton Művész- és Koncertügynökség, Simon Béla, Jakobi László

\*\*\*Magyar Szimfonikus Zenekarok Szövetsége, Magyar Zeneművészek és Táncművészek Szakszervezete, Magyar Zenetudományi és Zenekritikai Társaság, Zenetanárok Társasága, MKE Zenei Könyvtárosok Szervezete, AIBM Magyar Nemzeti Csoport, Magyar Jazz Szövetség, Alkotó Muzsikusok Társasága

\*\*\*\*Király László, Gallai Attila, Jáger András és Malek Andrea